Okresná prokuratúra Košice II 
Mojmírova 5, 040 46 Košice 1

Sp. zn. : 2 Pv 377/13/8803	Košice II, 1.10.2013
EEČ : 2-64-318-2013

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Košice II
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
V trestnej veci vedenej proti obv. XXXXX pre prečin nezaplatenia dane podľa § 278 ods. 1 TZ, ktorého sa dopustil na tom skutkovom základe, že
- ako konateľ spoločnosti XXXXX s.r.o., so sídlom XXXXX XXXXX, IČO: XXXXX XXXXX podal na príslušnom Daňovom úrade XXXXX XXXXX v zákonnej lehote daňové priznanie k dani z pridanej hodnoty za obdobia IV. štvrťrok 2011 až III. štvrťrok 2012 so splatnosťami od 25.01.2012 do 25.10.2012 v úhrnnej sume 31.840,26,-€, elektronické daňové priznanie k dani z príjmu právnickej osoby za rok 2011 s vlastnou daňovou povinnosťou vo výške 152,13,-€ so splatnosťou 02.07.2012 a elektronické hlásenie o vyúčtovaní dane a o úhrne príjmov zo závislej činnosti s Prehľadmi o zrazených a neodvedených preddavkoch na dani za zdaňovacie obdobie roku 2011 s dátumami splatnosti od 07.03.2011 do 06.02.2012 v celkovej výške 1.516,84,-€, pričom uvedené dane v celkovej sume 33.509,23,-€ za uvedené obdobia správcovi dane neodviedol, napriek tomu, že pri deklarovaní dane z pridanej hodnoty za obdobie IV.štvrťrok 2011mal dostatok finančných prostriedkov na úhradu splatnej DPH vo výške 8.899,69.-€, za obdobie II.štvrťrok 2012 mal dostatok finačných prostriedkov na úhradu splatnej DPH vo výške 1.103,84,-€, za obdobie IV.štvrťrok 2012 mal dostatok finančných prostriedkov na úhradu splatnej DPH vo výške 196,88,-€, ako aj na úhradu dane z príjmov právnickej osoby zo rok 2011 vo výške 152,13,-€, čím takto Štátnemu rozpočtu v zastúpení Daňovým úradom XXXXX, XXXXX spôsobil škodu v celkovej výške 10.352,54,-€   

lebo zanikla trestnosť činu

Odôvodnenie:
   Uznesením vyšetrovateľa Okresného riaditeľstva PZ v Košiciach, Úradu justičnej a kriminálnej polície, OKP XXXXX, sp. zn. ORP- XXXXX z 22.01.2013 bolo podľa § 199 ods. 1 Trestného poriadku začaté trestné stíhanie a dňa 24.05.2013 podľa § 206 ods. 1 Trestného poriadku vznesené obvinenie XXXXX pre prečin nezaplatenia dane podľa § 278 ods. 1 TZ pre skutok, ako je uvedený vo výroku tohto uznesenia.

    Po preskúmaní spisového materiálu som zistila, že obvinený vo výpovedi uviedol, že splatnú daň nezaplatil z dôvodu neuhradených faktúr od dodávateľov a vedených exekučných konaní, pričom sa snažil zabezpečiť ekonomický chod spoločnosti.  Na dôkaz toho, že nemal úmysel  ukrátiť rozpočet SR, uhradil v celom rozsahu daň vyčíslenú znaleckým dokazovaním priebežne podľa finančných možností.  

   Do konania bol pribratý znalec z odboru Ekonómia a manažment, odvetvie Účtovníctvo a daňovníctvo, personalistika, ktorý v závere znaleckého posudku č. XXXXX konštatoval, že spol. XXXXX s.r.o. mala dostatok finančných prostriedkov na plnú úhradu dane z pridanej hodnoty za IV. Q 2011 v deň jej splatnosti v celkovej výške 8.899,69,-Eur. V dňoch splatnosti DPH za I.Q 2012 až IV.Q 2012 spoločnosť nemala dostatok finančných prostriedkov na plnú úhradu splatnej DPH a tú mohla uhradiť iba čiastočne, vo výške denných disponibilných zostatkov v dňoch splatnosti t.j. vo výške 1.300,72,-€. Spoločnosť mala dostatok finančných prostriedkov na plnú úhradu preddavkov na daň z príjmov právnickej osoby zo závislej činnosti za rok 2011 v celkovej výške 152,13,-€. Znalec ďalej konštatuje, spoločnosť dňa 06.03.2013 uhradila prvú splátku svojho celkového dlhu na dani vo výške 1.520,-€, ktorá bola Daňovým úradom preúčtovaná na úhradu daňového nedoplatku na dani z príjmov zo závislej činnosti. Z uvedeného dôvodu v čase znaleckého dokazovania bola daň z príjmov zo závislej činnosti za rok 2011 vo výške 1.516,84,-€ plne uhradená a preto v ďalšom znalec nehodnotil schopnosť spoločnosti uhradiť túto daň. 
   
  Z vyšetrovacieho spisu je zrejmé, že obvinený do dňa 30.07.2013 pribežne uhradil sumu 7.422,09,-€ ako daň z pridanej hodnoty, dňa 31.07.2013 uhradil DÚ XXXXX sumu 1.103,84,-€ Eur ako daň z DPH za II.Q 2012, sumu 196,88,-€ ako daň z DPH za IV.Q 2012, sumu 152,13,-€ ako daň z príjmov právnickej osoby zo závislej činnosti za rok 2011, sumu 1.477,66,-€ ako doplatok dane z pridanej hodnoty za IV. Q 2011, o čom predložil príjmové pokladničné doklady vydané DÚ XXXXX pod č. XXXXX XXXXX na č. l. 100 až 103 vyšetrovacieho spisu.
    
   Splnomocnený zástupca Daňový úrad XXXXX  XXXXX vo svojej výpovedi dňa 15.08.2013 potvrdila, že obvinený uhradil nedoplatok dane z pridanej hodnoty za IV. Q 2011, I.-IV.Q 2012, na dani z príjmu právnickej osoby zo závislej činnosti za rok 2011. Daňový úrad XXXXX voči obvinenému neeviduje žiadnu pohľadávku.

   Podľa § 278 ods. 1 TZ, kto vo väščom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, potrestá sa odňatím slobody až na tri roky. 

   Podľa § 125 TZ škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy.
	
   Podľa § 86 písm. e) TZ trestnosť trestného činu zaniká aj vtedy, ak ide o TČ  nezaplatenia dane a poistného podľa § 278, ak splatná daň a jej príslušenstvo boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

   V danom prípade som nezistila ani naplnenie skutkovej podstaty iného prečinu. 
     
   Vzhľadom na vyššie uvedené skutočnosti, nie je dôvod na postúpenie veci na prejednanie priestupku, rozhodla som spôsobom uvedeným vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Gabriela Andrásiová
prokurátorka